**Likumprojekta "Grozījumi Bāriņtiesu likumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi Bāriņtiesu likumā" (turpmāk – likumprojekts)izstrādāts pēc Tieslietu ministrijas iniciatīvas un paredz svītrot bāriņtiesu kompetenci apliecinājumu izdarīšanā un citu Bāriņtiesu likuma VII un VIII nodaļā noteikto uzdevumu izpildē, tādējādi [atslogojot bāriņtiesas no tām netipisku uzdevumu pildīšanas. Likumprojektā noteiktajam regulējumam paredzēta spēkā stāšanās 2021. gada 1. janvārī.](http://tm-doclogix.ts.gov.lv/doclogix/Common/Form.aspx?ID=1636288&Referrer=2112fb92-2257-4fd6-b5b7-131fa6c8733c) |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **I. Tiesību akta projekta izstrādes nepieciešamība** | | | | | | | | |
| 1. | Pamatojums | | Likumprojekts izstrādāts pēc Tieslietu ministrijas iniciatīvas. | | | | | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Bāriņtiesu likuma 2. panta pirmā daļa noteic, ka bāriņtiesa ir novada vai republikas pilsētas pašvaldības izveidota aizbildnības un aizgādnības iestāde. Turklāt Bāriņtiesu likuma 4. panta otrā daļa noteic, ka bāriņtiesa prioritāri nodrošina bērna vai aizgādnībā esošās personas tiesību un tiesisko interešu aizsardzību. Tādējādi bāriņtiesai ar likumu uzlikto pienākumu izpildē ir jāievēro, ka prioritāras ir tās darbības, kas saistītas ar bērna vai citas rīcībnespējīgas personas tiesību un tiesisko interešu aizsardzību. Vienlaikus likumdevējs ir uzdevis bāriņtiesām veikt arī tām netipisku funkciju – izdarīt apliecinājumus. Proti, saskaņā ar Bāriņtiesu likuma 2. panta otro daļu novados, kuros nav teritoriālā iedalījuma vienību, bāriņtiesa [Civillikumā](https://likumi.lv/ta/id/225418-civillikums) noteiktajos gadījumos sniedz palīdzību mantojuma lietu kārtošanā, gādā par mantojuma apsardzību, kā arī izdara apliecinājumus un pilda citus šā likuma [61. pantā](https://likumi.lv/doc.php?id=139369#p61) norādītos uzdevumus, ja šajos novados nav notāra. Novados, kuros ir teritoriālā iedalījuma vienības, bāriņtiesa minētos uzdevumus veic tajās novada teritoriālā iedalījuma vienībās, kurās nav notāra.  Likumdevējs, ņemot vērā funkciju apjomu, ko bāriņtiesām jāveic prioritārā kārtībā, bāriņtiesu kompetencē nodevis tikai atsevišķus un ierobežota apjoma ar apliecinājumu veikšanu saistītus uzdevumus, kas noteiktos gadījumos bāriņtiesām būtu izpildāmi attiecībā uz bāriņtiesas darbības teritorijas iedzīvotājiem. Bāriņtiesu likuma 61. panta pirmā daļa un 81. pants paredz, ka bāriņtiesa savā darbības teritorijā šā likuma [2. panta](https://likumi.lv/ta/id/139369#p2) otrajā daļā minētajos gadījumos veic šādus uzdevumus:  1) apliecina darījumu, ja to slēdz attiecīgās bāriņtiesas darbības teritorijā savu dzīvesvietu deklarējušie iedzīvotāji savstarpēji un ar citām personām un darījuma summa nepārsniedz 8537 *euro*;  2) apliecina līdzmantinieku un kopīpašnieku vienošanos par mantojuma vai kopīpašuma sadali (neatkarīgi no īpašuma vērtības), ja sadalāmā manta vai tās daļa atrodas attiecīgās bāriņtiesas darbības teritorijā;  3) ieraksta testamentu grāmatā to iedzīvotāju testamentus, kuru deklarētā dzīvesvieta ir attiecīgās bāriņtiesas darbības teritorijā, pieņem glabāšanā šo iedzīvotāju privātos testamentus (neatkarīgi no novēlētās mantas vērtības), kā arī pieņem bāriņtiesai glabāšanā nodoto testamentu atsaukumus (neatkarīgi no testatora dzīvesvietas);  4) apliecina to iedzīvotāju pilnvaras (izņemot universālpilnvaras), kuru deklarētā dzīvesvieta ir attiecīgās bāriņtiesas darbības teritorijā, un pieņem šo iedzīvotāju pilnvaru atsaukumus;  5) apliecina uz dokumentiem to iedzīvotāju paraksta īstumu, kuru deklarētā dzīvesvieta ir attiecīgās bāriņtiesas darbības teritorijā;  6) apliecina tāda dokumenta noraksta, kopijas vai izraksta pareizību, kurš attiecas uz konkrēto personu;  7) pēc līdzēju iesnieguma saņemšanas izsniedz paziņojumu par līguma grozīšanu vai uzteikšanu līdzēju pretējām pusēm, ja to deklarētā dzīvesvieta ir attiecīgās bāriņtiesas darbības teritorijā;  8) apliecina parakstus uz nostiprinājuma lūguma zemesgrāmatai ([Zemesgrāmatu likuma](https://likumi.lv/ta/id/60460-zemesgramatu-likums) [60. pants](https://likumi.lv/ta/id/60460-zemesgramatu-likums#p60)), ja viens no lūdzējiem ir deklarējis savu dzīvesvietu attiecīgās bāriņtiesas darbības teritorijā;  9) sagatavo dokumentu projektus;  10) sniedz palīdzību mantiniekam, ja mantinieks grib izlietot inventāra tiesību (sastādīt mantojuma sarakstu) un tiesa vai notārs mantojuma saraksta sastādīšanu uzdevis bāriņtiesai ([Civillikuma](https://likumi.lv/ta/id/225418-civillikums) [709. pants](https://likumi.lv/ta/id/225418-civillikums#p709)).  Par bāriņtiesas izdarītajiem apliecinājumiem tiek iekasēta valsts nodeva, kas tiek ieskaitīta pašvaldības budžetā, un kuru objekti definēti Bāriņtiesu likuma 79. pantā.  Bāriņtiesa ir iestāde, kurai ir uzticēta valsts funkcija ļoti sensitīvā tiesību aizsardzības jomā – bērnu tiesību un interešu aizsardzībā. Tāpat bāriņtiesa ir krīzes situāciju risināšanas iestāde, kuras primārā funkcija ir nodrošināt bērna un aizgādnībā esošās personas tiesību un interešu aizsardzību, nevis vienkāršot pašvaldības iedzīvotājiem juridisko lietu kārtošanu. Turklāt bāriņtiesa prioritāri nodrošina bērna vai aizgādnībā esošās personas tiesību un tiesisko interešu aizsardzību, līdz ar to bāriņtiesai ar likumu uzlikto pienākumu izpildē ir jāievēro, ka prioritāras ir tās darbības, kas saistītas ar bērna vai citas rīcībnespējīgas personas tiesību un tiesisko interešu aizsardzību. Pašreiz 106 bāriņtiesas izdara apliecinājumus un pilda citus Bāriņtiesu likuma VII un VIII nodaļā noteiktos uzdevumus. Tieslietu ministrija lūdza bāriņtiesas, kuras izdara apliecinājumus un pilda citus Bāriņtiesu likuma VII un VIII nodaļā noteiktos uzdevumus, informēt par izdarīto apliecinājumu un citu darbību skaitu 2019. gadā, kā arī par iekasēto valsts nodevu par šo uzdevumu pildīšanu apmēru. Informāciju Tieslietu ministrijai iesniedza 105 bāriņtiesas. Proti, viena bāriņtiesa, neskatoties uz atkārtotu aicinājumu, nav iesniegusi informāciju par izdarīto apliecinājumu skaitu bāriņtiesā. Vienlaikus tas nav uzskatāms par šķērsli, lai novērtētu izdarīto apliecinājumu apjomu bāriņtiesās. Saskaņā ar bāriņtiesu sniegto informāciju 2019. gadā bāriņtiesās izpildīto apliecinājumu un citu Bāriņtiesu likuma VII un VIII nodaļā noteikto uzdevumu skaits svārstās no nevienas darbības līdz 1183 darbībām gadā. Tomēr lielākajā daļā bāriņtiesu šo uzdevumu skaits gadā ir robežās no 100-200 darbībām gadā, kas ir kopumā 26 bāriņtiesās, 22 bāriņtiesās kopējais apliecinājumu skaits ir robežās no 200-300 darbībām, 13 bāriņtiesās robežās no 300-400 darbībām, deviņās bāriņtiesās no 400-500 darbībām, astoņās bāriņtiesās līdz 100 darbībām, septiņās bāriņtiesās no 500-600 darbībām, sešās bāriņtiesās no 600-700 darbībām, piecās bāriņtiesās no 900-1000 darbībām, četrās bāriņtiesās no 800-900 darbībām un divās bāriņtiesās no 700-800 darbībām. Attiecīgi arī iekasēto valsts nodevu apmērs par apliecinājumu izdarīšanu gadā bāriņtiesās svārstās no 0 *euro* līdz 10068,83 *euro*. Turklāt saskaņā ar Bāriņtiesu likuma 79. panta otro daļu pašvaldības domei ir tiesības piemērot valsts nodevu atvieglojumus. Tādējādi katrā bāriņtiesā ir noteikts savs nodevu atvieglojumu apmērs un attiecīgi iekasēto valsts nodevu apmērs varētu būt lielāks, ja nebūtu noteikti atvieglojumi.  Norādāms, ka vēsturiskais bāriņtiesu izveides mērķis ietvēra nepieciešamību pēc liela bāriņtiesu (pagasttiesu) skaita, kas skaidrojams ar nepieciešamību pēc iestādes pieejamības ikvienam sabiedrības loceklim, savukārt mūsdienās ir pieaugusi iedzīvotāju mobilitāte un tiesiskās vides komplicētība, primārā nepieciešamība ir spēja risināt arī sarežģītākas lietas, ko spēj nodrošināt zvērināti notāri, kā arī paplašinājušās zvērinātu notāru sniegtās juridiskās palīdzības iespējas un pieejamība, tajā skaitā attālināti. Vienlaikus norādāms, ka daudzi jautājumi, kas saistīti ar apliecinājumu izdarīšanu bāriņtiesās, ir problemātiski, ņemot vērā bāriņtiesās izdarīto apliecinājumu pielīdzināšanu notariālajam apliecinājumam, kopsakarā ar, piemēram, bāriņtiesas priekšsēdētājam (loceklim) izvirzītām izglītības prasībām, neparedzot obligātu juridisko izglītību, un citām prasībām apliecinājumu izdarīšanā un iespējām tās izpildīt bāriņtiesās.  Šādi apgalvojumi ir izskanējuši arī publiskajā vidē, piemēram, Mg. iur., Mg. hist., Mg. soc. M. Vucāne rakstā "Bāriņtiesa: vai vecās pagasttiesas pinekļos"[[1]](#footnote-1) norāda, ka "Atjaunojot pagasttiesu darbību, tika iedibināta izpratne, ka bērnu tiesību aizsardzības iestāde papildus pamatuzdevumam var veikt citas funkcijas, kurām ar bērnu tiesību aizsardzību ir nosacīta saistība. Tāda izpratne tika pārņemta no arhaiskā Pagasttiesu likuma, saskaņā ar kuru pagasttiesa vienlaikus bija tiesas spriedēja, notārs, tiesu izpildītājs un juridisku padomu devējs. Arī ar 2001. gada maijā izdarītajiem likuma grozījumiem likumdevējs turpināja nostiprināt ačgārnu izpratni par bāriņtiesu kā bērnu tiesību aizsardzības institūciju. Zināmā mērā tika degradēta arī notariālā akta nozīme. Autore uzskata, ka nav iespējams salīdzināt zvērināta notāra funkcijas ar bāriņtiesā (pagasttiesā) veiktiem apliecinājumiem. Jāsecina, ka, atjaunojot Civillikuma darbību, nebija skaidrs, ka bāriņtiesām jāuztic klasiskās bāriņtiesas funkcijas, savukārt pagasttiesu darbība nemaz nav jāatjauno.".  Tāpat arī Satversmes tiesas priekšsēdētāja vietniece, Prof., Dr. iur. Sanita Osipovairatzinusi, ka "Latvija irpārņēmusi Krievijas impērijas un Padomju Sociālistiskās Republikas Savienības (turpmāk – PSRS) laika praksi. Krievijas impērijā tas bija skaidrojams ar plašo teritoriju un nepietiekamo kvalificētu notāru skaitu. Savukārt PSRS ideoloģija noteica, ka PSRS ir tautas valsts, un tauta visos līmeņos piedalās valsts pārvaldīšanā un pilsoņu lietu izskatīšanā, kas noteica plašo kompetenci darbaļaužu deputātu padomju izpildu komitejām, t.sk. notariālās funkcijas. Latvijas Republikā šobrīd nav ne plašas teritorijas, ne nepietiekams kvalificētu juristu skaits, tāpēc vis nav pamata turpināt Krievijas impērijas un PSRS laika tradīcijas".[[2]](#footnote-2)  Būtiski uzsvērt, ka atbilstoši Bāriņtiesu likumam bāriņtiesas apliecinājums juridiskā spēka ziņā pielīdzināms notariālajam apliecinājumam. Vienlaikus prasības šo uzdevumu izpildē ir ievērojami atšķirīgas. Tādējādi svarīgi ir norādīt uz būtiskām atšķirībām bāriņtiesu un zvērinātu notāru darbībā.  Pirmkārt, **pilsonības cenzs** - saskaņā ar Notariāta likuma 9. panta 1. punktu par zvērinātiem notāriem var būt personas, kas ir Eiropas Savienības dalībvalstu pilsoņi. Šāda prasība nav diskriminējoša pret personām, kam nav Eiropas Savienības pilsonības, jo uzskatāms, ka valsts vārdā var darboties persona, kam ir juridiskas saites ar valsti un šo juridisko saiti veido pilsonība. Turklāt šāda prasība nav diskriminējoša nepilsoņiem, jo tie, kuri vēlas kļūt par valsts amatpersonām, var naturalizēties un kļūt par, piemēram, Latvijas Republikas pilsoņiem.  Savukārt saskaņā ar Bāriņtiesu likuma 10. panta pirmās daļas 1. punktu un šā panta otrās daļas 1. punktu par bāriņtiesas priekšsēdētāju, bāriņtiesas priekšsēdētāja vietnieku un bāriņtiesas locekli var ievēlēt personu, kura ir ne tikai Latvijas Republikas pilsonis, bet arī nepilsonis. Ievērojot to, ka notariālās darbības ir publiski svarīga valsts funkcija, uzskatāms, ka šādu darbību veikšanai likumsakarīga un pamatota ir prasība tikai pēc Eiropas Savienības pilsonības.  Otrkārt, **izglītības un zināšanu cenzs –** saskaņā ar Notariāta likuma 9. panta 3. un 6. punktu par zvērinātiem notāriem var būt personas, kas pēc akreditētas studiju programmas apguves augstskolā ieguvušas otrā līmeņa augstāko profesionālo izglītību tiesību zinātnē un jurista kvalifikāciju un ieguvušas maģistra grādu tiesību zinātnē un pierādījušas savas zināšanas un spējas zvērinātu notāru eksāmenā. Tādējādi par zvērinātu notāru var kļūt tikai augstākās kvalifikācijas jurists un šis izglītības cenzs neatceļ zināšanu pārbaudi. Tiesību sistēmas sarežģītība aizvien vairāk prasa nepieciešamību pēc speciālām un padziļinātām juridiskām zināšanām. Saskaņā ar Labklājības ministrijas informāciju esošās bērnu aizsardzības sistēmas viena no būtiskākajām problēmām ir ne vien sistēmas diversitāte, bet jomā iesaistītais cilvēkresurss. Speciālistiem trūkst sistēmisks skatījums uz nodrošināmo intervenci, trūkst motivācija un vēlme uz pašpilnveidi, kas lielā mērā izriet no iestāžu vadītāju pasīvās rīcības darbinieku profesionālās kompetences paaugstināšanā un nepietiekama atalgojuma nodrošināšanā. Turklāt virkne pārkāpumu bērnu tiesību aizsardzības jomā strādājošo profesionālajā darbībā tiek konstatēti tā iemesla dēļ, ka darbiniekiem trūkst juridisku un praktisku zināšanu dažādu situāciju risināšanā un normatīvo aktu piemērošanā. Savukārt, šie aspekti atspoguļojas speciālistu veiktajās darbībās darbā ar ģimeni, proti, iesaiste ģimenes problēmsituāciju risināšanā ir virspusēja, neorientējot mērķētas darbības uz ģimenes individuālo vajadzību nodrošināšanu. Attiecīgi izdarāms pieņēmums, ka arī apliecinājumu izdarīšana bāriņtiesās, kas ir sekundāra bāriņtiesu funkcija, var tikt veikta nepietiekamā kvalitātē.  Bāriņtiesu likuma 10. panta pirmās daļas 3. punkts un šā panta trešā daļa noteic, ka par bāriņtiesas priekšsēdētāju un bāriņtiesas priekšsēdētāja vietnieku var ievēlēt personas, kurām ir otrā līmeņa augstākā akadēmiskā izglītība pedagoģijas, psiholoģijas, medicīnas vai tiesību zinātnē vai zinātnes nozarei atbilstoša profesionālā (pedagoga, psihologa, jurista, sociālā darbinieka, ārsta) izglītība. Savukārt saskaņā ar šā likuma 10. panta otrās daļas 3. punktu par bāriņtiesas locekli var ievēlēt personu, kurai ir pirmā līmeņa (koledžas) vai otrā līmeņa augstākā akadēmiskā izglītība pedagoģijas, psiholoģijas, medicīnas vai tiesību zinātnē vai zinātnes nozarei atbilstoša otrā līmeņa profesionālā augstākā (pedagoga, psihologa, jurista, sociālā darbinieka, ārsta) izglītība.  Vienlaikus noteikts, ja persona par bāriņtiesas priekšsēdētāju, bāriņtiesas priekšsēdētāja vietnieku vai bāriņtiesas locekli tiek ievēlēta pirmo reizi, tā sešu mēnešu laikā pēc ievēlēšanas apgūst šā likuma [10. panta](https://likumi.lv/ta/id/139369#p10) ceturtajā daļā minēto mācību programmu. Citu pārbaudījumu kārtošana kļūšanai par bāriņtiesas priekšsēdētāju, bāriņtiesas priekšsēdētāja vietnieku vai bāriņtiesas locekli normatīvajos aktos nav paredzēta. Līdz ar ko apliecinājuma izdarītājam Bāriņtiesu likums neprasa juridisko izglītību.  Papildus norādāms, ka saskaņā ar Bāriņtiesu likuma 48. panta trešo daļu pašvaldības domei noteikts pienākums nodrošināt juridisko atbalstu lēmuma sagatavošanā, kā arī šā likuma VII un VIII nodaļā noteikto uzdevumu izpildē, ja bāriņtiesas sastāvā nav ievēlēta persona, kurai ir augstākā izglītība tiesību zinātnē un jurista kvalifikācija. Vienlaikus norādāms, ka šādas normas esamība pati par sevi vēl nerada pamatu izdarīt pieņēmumu, ka apliecinājuma izdarīšanu bāriņtiesā tiek veikta tādā pat kvalitātē, kā pie zvērināta notāra. Tādējādi uzskatāms, ka bāriņtiesās noteiktais izglītības un zināšanu cenzs ir neatbilstošs, lai pilnvērtīgi veiktu notariālās darbības un personas saņemtu kvalitātes ziņā līdzvērtīgu pakalpojumu kā gadījumā, ja tas pakalpojuma saņemšanā vēršas pie zvērināta notāra.  Treškārt, **atbildības jautājums** – Notariāta likuma 179. pants paredz, ka zvērināti notāri likumā noteiktajā kārtībā par savu amata darbību ir disciplināri, civiltiesiski un krimināltiesiski atbildīgi. Jau vēsturiski ir izveidojusies notāru atbildība par darbā pieļautajām kļūdām. To paredzēja 1866. gada Krievijas impērijas notāru nolikums un 1937. gada Notāru likums, nosakot kā garantiju drošības naudas iemaksu pirms notārs stājas pie amata pienākumu pildīšanas. Arī spēkā esošais Notariāta likums paredz obligātu civiltiesiskās atbildības apdrošināšanu pirms notārs stājas pie amata pienākumu pildīšanas. Proti, Notariāta likuma 24.-27. pants noteic, ka zvērināta notāra profesionālās darbības rezultātā iespējamā zaudējuma risks ir obligāti apdrošināms. Apdrošinājuma ņēmējs ir zvērināts notārs, kas slēdz individuālo profesionālās darbības riska (civiltiesiskās atbildības) apdrošināšanas līgumu, un Latvijas Zvērinātu notāru padome, kas slēdz apdrošināšanas līgumu par visu zvērinātu notāru profesionālās darbības riska apdrošināšanu (grupas apdrošināšanas līgumu). Zvērināta notāra profesionālās darbības rezultātā iespējamā zaudējuma riska apdrošināšana nodrošina prasījumus, kas var rasties sakarā ar viņa profesionālo darbību un viņa palīga darbību, aizvietojot zvērinātu notāru. Zvērinātam notāram apdrošināšanas līgums jānoslēdz, pirms viņš uzsācis savu pienākumu pildīšanu. Apdrošināšanas līgums jāuztur spēkā visu zvērināta notāra amata darbības laiku. Notariālās lietas ir saistītas ar risku, ka kļūdas gadījumā personai, kas vērsusies pie zvērināta notāra pēc palīdzības var rasties materiāli zaudējumi, tāpēc pamatoti zvērinātu notāru darbībai ir iedibināts nodrošinājums. Šāds regulējums nav paredzēts bāriņtiesām. Proti, normatīvie akti neregulē jautājumus par to, kas sedz zaudējumus, ja, izdarot apliecinājumus, kļūdās bāriņtiesa. Turklāt arī pašvaldībai normatīvie akti nav uzlikuši pienākumu apdrošināt bāriņtiesu darbu apliecinājumu izdarīšanā. Persona, kurai radušies zaudējumi bāriņtiesas darbības rezultātā ar prasību vērsīsies pret to pašvaldību, kura ir izveidojusi attiecīgo bāriņtiesu. Norādāms, ka iespējamais kļūdas risks ir liels, jo bāriņtiesas priekšsēdētāja kandidātam nav izvirzīti zināšanu un izglītības cenzi, kādi ir zvērināta notāra amata pretendentam. Uzskatāms, ka bāriņtiesu tiesības izdarīt apliecinājumus ir pievilcīgas cilvēkiem arī zemo valsts nodevu apmēru dēļ. Attiecībā par atšķirībām notariālo darbību izmaksās izskaidrojam, ka saskaņā ar Bāriņtiesu likuma 3. pantu finanšu līdzekļus bāriņtiesas darbībai piešķir attiecīgās pašvaldības dome. Turklāt bāriņtiesas priekšsēdētājs, bāriņtiesas priekšsēdētāja vietnieks un bāriņtiesas locekļi saņem pašvaldības domes mēnešalgu, ko nosaka atbilstoši Valsts un pašvaldību institūciju amatpersonu un darbinieku atlīdzības likumam. Tādējādi bāriņtiesas priekšsēdētājs, bāriņtiesas priekšsēdētāja vietnieks un bāriņtiesas locekļi saņem algu atbilstoši minētajiem normatīvajiem aktiem un Bāriņtiesu likuma 79. panta pirmajā daļā noteiktie valsts nodevu apmēri par apliecinājumu izdarīšanu un citu uzdevumu pildīšanu tiek ieskaitīti pašvaldības budžetā kā nodevas par konkrētajām darbībām. Ņemot vērā šos apstākļus, arī valsts nodevu par apliecinājumu izdarīšanu un citu uzdevumu pildīšanu apmērs noteikts minimāls. Turklāt šīs izmaksas faktiski sedz visi nodokļu maksātāji.  Savukārt zvērināti notāri ir pašnodarbinātas personas, kuru darbība netiek finansēta no valsts vai pašvaldību budžeta. Zvērinātiem notāriem jānodrošina sava biroja uzturēšana, un atlīdzības takse ir tā, kas veido vienīgos zvērināta notāra ienākumus biroja darbības nodrošināšanai. Notariāta likuma 163. un 164. pants noteic, ka par katru amata darbību (65. un 66. pants) zvērināti notāri neatkarīgi no valsts nodevām ņem atlīdzību. Pasta, telefona, ceļa, sludinājumu izdevumi un citi faktiskie izdevumi zvērinātiem notāriem atlīdzināmi atsevišķi - papildus taksē paredzētajai atlīdzībai. Zvērinātu notāru atlīdzības taksi atbilstoši Notariāta likuma 165. panta otrajai daļai nosaka, ievērojot akta vai apliecinājuma vērtību (darījuma summu) un ar aktu vai apliecinājumu saistīto zvērināta notāra atbildību, sociālo līdzsvaru sabiedrībā un akta vai apliecinājuma taisīšanai nepieciešamo laiku. Turklāt zvērinātu notāru atlīdzības takses ir noteiktas Ministru kabineta 2013. gada 3. septembra noteikumos Nr. 737 "Noteikumi par zvērinātu notāru atlīdzības taksēm un to noteikšanas kārtību". Papildus norādāms, ka zvērināti notāri šajos noteikumos noteiktajai zvērināta notāra atlīdzībai pieskaita pievienotās vērtības nodokļa summu atbilstoši [Pievienotās vērtības nodokļa likumā](https://likumi.lv/ta/id/253451-pievienotas-vertibas-nodokla-likums) noteiktajam apmēram.  Vienlaikus norādāms, ka atbilstoši Notariāta likuma 166. pantam Latvijas Zvērinātu notāru padome nosaka, kuras fiziskās un juridiskās personas var tikt atbrīvotas no 163. pantā paredzētās atlīdzības. Turklāt arī Ministru kabineta 2009. gada 22. septembra noteikumiem Nr. 1069 "Noteikumi par valsts nodevu par notariālo darbību izpildi" paredz arī atbrīvojumus no šīs nodevas noteiktas kategorijas personām noteiktajos gadījumos.  Ceturtkārt, notariālās palīdzības sniegšanai arvien vairāk nepieciešami dažādi **tehnoloģiski risinājumi, kas visām pašvaldību bāriņtiesām nav pieejami** un katrai atsevišķi nav finansiāli iespējams nodrošināt, piemēram, elektroniski apliecinājumi, pilnvarojumu reģistri un Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma (turpmāk – NILLTPFN likums) prasību izpilde. Bāriņtiesas veic līdzīgas darbības zvērinātiem notāriem, tomēr atšķirībā no zvērinātiem notāriem bāriņtiesas nav NILLTPFN likuma subjekti, tādējādi tām nav uzraudzības un kontroles institūcija, tās nav ieviesušas iekšējās kontroles sistēmas, neveic apmācības par šo jomu un neizpilda citas NILLTPFN likuma prasības. Attiecīgi bāriņtiesām neesot NILLTPFN likuma subjektiem, ir iespēja apiet NILLTPFN mehānismus.  Kā izriet no Papildinātā Latvijas Nacionālā terorisma finansēšanas un proliferācijas finansēšanas risku novērtēšanas ziņojuma nekustamā īpašuma iegāde ir noziedznieku vidū iecienīta metode noziedzīgi iegūtu līdzekļu slēpšanai un to identificēšanas apgrūtināšanai[[3]](#footnote-3). Nekustamo īpašumu darījumi tiek atzīti par augsta NILLTPFN riska jomu, ko apliecina arī fakts, ka gan zvērināti notāri, sniedzot atbalstu nekustama īpašuma atsavināšanā, gan nekustamo īpašumu darījumu starpnieki ir NILLTPFN likuma subjekti saskaņā ar minētā likuma 3. pantu.  NILLTPFN sistēma ir veidota, lai novērstu iespēju izmantot Latvijas finanšu un nefinanšu sektoru noziedzīgi iegūtu līdzekļu legalizācijai un terorisma un proliferācijas finansēšanai, nodrošinot uz risku balstītu pieeju, kas paredz preventīvo, uzraudzības un kontroles pasākumu ieviešanu atbilstoši riska līmenim. Jo augstāks riska līmenis, kā attiecīgajā gadījumā, jo lielāki ieguldījumi veicami, lai šos riskus novērstu. Īpaša nozīmīga loma kontroles mehānismu efektīvā piemērošanā ir uzraudzības un kontroles institūcijām, kuras noteiktas visiem NILLTPFN likuma subjektiem un kurām ir jāveic virkne normatīvajos aktos noteiktās darbības.   * 1. izstrādāt vadlīnijas likuma prasību izpildē;   2. izstrādāt pārbaužu metodiku;   3. veikt regulāras klātienes un neklātienes pārbaudes;   4. apmācīt darbiniekus;   5. veikt risku novērtējumu un risku pārvērtēšanu;   6. veikt uzraudzības un kontroles pasākumus;   7. uzlikt sodus;   8. apkopot un analizēt statistiku;   9. sadarboties ar starptautiskajām un ārvalstu institūcijām.   Norādāms, ka, turpinot Latvijas progresu NILLTPFN risku mazināšanā, ja tiktu saglabāta bāriņtiesām apliecinājumu izdarīšanas funkcija, būtu jādomā par to, ka bāriņtiesām jākļūst par NILLTPFN likuma subjektiem. Ievērojot bāriņtiesu darbības pamatprincipus, šādu uzraudzības un kontroles institūciju būtu ļoti sarežģīti noteikt un tās darbības izmaksas būtu ievērojamas. Tādējādi būtu papildus arī vērtējama visu minēto normatīvo aktu grozījumu ietekme uz valsts un pašvaldību budžetu un to samērojamība ar ieguvumiem, ko sniegtu, piemēram, bāriņtiesu iekļaušana NILLTPFN likuma subjektu lokā.  Izpētes veikšanā, piemēram, zvērinātam notāram ir jāizpēta publiski pieejamā informācija (internetā, medijos un tml.), zvērinātu notāru iekšējās sadarbības ietvaros iegūto informāciju, kā arī informāciju, kas iegūta iekšējā sadarbībā ar citu valstu notariātiem: Eiropas Savienības līmenī (Eiropas Savienības Notariātu Padomē - CNUE) un starptautiskā līmenī (Starptautiskā Notāru Savienībā - UINL). Turklāt, vērtējot darījuma aizdomīguma pazīmes, iegūstama un vērtējama ir ar klientu un darījumu saistīta informācija. Tiek analizēts darījums, piemēram, vai darījuma attiecības notiek neparastos apstākļos, tiek analizēts klienta profils, piemēram, vai klients nav saistīts ar personām ar augsta riska valstīm, kā arī pārbaudāma informācija par to, vai, piemēram, par valsti publicēts paziņojums kā par valsti vai teritoriju, kurā nav starptautiskajām prasībām atbilstošu normatīvo aktu cīņai ar NILLTPFN, vai arī valsts vai teritorija ar augstu korupcijas risku un tml.  Būtiski norādīt, ka regulāri tiek veikts valstu Eiropas Padomes ekspertu komitejas naudas atmazgāšanas novēršamas pasākumu un terorisma finansēšanas novērtējums "Moneyval" (turpmāk - Moneyval). Turklāt šī izvērtējuma rezultātā svarīgi ir nesaņemt negatīvu novērtējumu par līdzšinējo NILLTPFN sistēmas efektivitāti, kas nozīmē valstij saņemt pastiprinātu uzraudzības režīmu. Tādējādi valsts pienākums ir veikt visus pasākumus, kas varētu tikt novērtēti kā sistēmai neatbilstoši. Ievērojot minēto, lai izvairotos no šāda scenārija, ir pienākums subjektiem, kuru tiešā kompetencē ir citu uzdevumu veikšana un papildus uzdevumu veikšanai nepieciešams veikt NILLTPFN prasības, kuras šajā gadījumā bāriņtiesās nav realizējamas, ir samazināma bāriņtiesu kompetence tai neraksturīgu funkciju izpildē. Turklāt NILLTPFN prasību ieviešanas gadījumā bāriņtiesās nav iespējams pierādīt šādu jauninājumu labvēlīgu ietekmi uz NILLTPFN sistēmas pilnveidošanu.  Papildus norādāms, ka, izpildot normatīvo aktu prasības, zvērināti notāri 2016. gadā par aizdomīgiem darījumiem ziņojuši 11 reizes, 2017. gadā – 22 reizes, 2018. gadā – 13 reizes, 2019. gadā – 14 reizes. Savukārt bāriņtiesas laikā kopš 2016. gada nav identificējušas aizdomīgus darījumus un attiecīgi nav konstatējušas nepieciešamību informēt tiesībsargājošās iestādes.  Piektkārt, Latvijā, tāpat kā citās pasaules valstīs, **publiskā apliecinājuma iestāde ir zvērināts notārs**. Saskaņā ar Notariāta likuma 1. un 2. pantu notariālās lietas tiesu iestāžu uzraudzībā uzdots pārzināt zvērinātiem notāriem šajā likumā noteiktajā kārtībā. Zvērināti notāri ir tiesu sistēmai piederīgas personas, kuras pastāv pie apgabaltiesām un pilda viņiem likumā noteiktos pienākumus. Tādējādi notariālās palīdzības sniegšana valstī primāri ir zvērinātu notāru kompetencē, un bāriņtiesu veikto funkciju, kas saistītas ar mantojuma lietu kārtošanu, mantojuma apsardzību, apliecinājumu izdarīšanu un citu ar apliecinājumu izdarīšanu saistīto funkciju izpildes, ietvaros sniegtos pakalpojumus jau patlaban personām ir iespējams saņemt, vēršoties pie Latvijā praktizējošiem zvērinātiem notāriem.  Bāriņtiesu likuma 2. panta otrā daļa definē, ka lietu piekritība zvērinātam notāram un bāriņtiesai nedrīkst pārklāties. Tādējādi likums noteic robežu starp abu institūciju lietu piekritības teritorijām. Bāriņtiesu likuma 2. panta otrajā daļā ir noteikts nošķiršanas kritērijs – bāriņtiesa tiesīga izdarīt apliecinājumus novadā vai novada teritoriālajā iedalījuma vienībā, ja tajā nav zvērināta notāra. Tādējādi likumdevēja mērķisbija nodrošināt notariālo palīdzību, ko veic zvērināts notārs vai bāriņtiesa, visiem valsts iedzīvotājiem, tomēr ne abas vienlaicīgi vienā un tajā pašā teritoriālajā iedalījuma vienībā. Tāpat ir iespējami gadījumi, kad iespēju saņemt bāriņtiesā notariālo palīdzību personas izmanto negodprātīgi, proti, uz šīs palīdzības saņemšanas brīdi deklarējot savu dzīvesvietu attiecīgās bāriņtiesas darbības teritorijā, lai atbilstu kritērijiem šādas palīdzības saņemšanai, un pēc tās saņemšanas deklarē savu dzīvesvietu sākotnējā adresē. Tādējādi arī šajos gadījumos bāriņtiesai attiecīgā persona nav zināma un viņu nevar uzskatīt par pilntiesīgu saņemt šādu bāriņtiesas palīdzību.  Paredzot bāriņtiesām noteiktos gadījumos izdarīt apliecinājumus, likumdevēja mērķis nav bijis radīt divas līdzvērtīgas apliecināšanas iestādes. Pirmkārt, tas izriet no normatīvajiem aktiem, kuros noteikts, ka bāriņtiesa drīkst izdarīt apliecinājumus tikai ierobežotā apjomā. Otrkārt, funkciju dublēšanās ir pretrunā Valsts pārvaldes iekārtas likuma 10. panta desmitajā daļā noteiktajam, ka valsts pārvalde organizējama efektīvi. Valsts pārvaldes iekārtas likums nepieļauj veidot divas savstarpēji konkurējošas valsts pārvaldes institūcijas ar identisku kompetenci. Vienlaikus arī Valsts kontrole, kuras pamata uzdevums ir revīziju veikšana, vairākkārt ir vērsusi uzmanību, ka "funkcijas un atbildības nedrīkst dublēties, jo tāda situācija ir nelietderīga vai pat netaisnīga un sistēmu kropļojoša"[[4]](#footnote-4).  Sestkārt, izdarīto apliecinājumu skaits bāriņtiesās rada šaubas **par resursu pietiekamību tās pamatfunkcijas izpildei** un to kvalitātei.[[5]](#footnote-5) Bāriņtiesa ir aizbildnības un aizgādnības iestāde, kuras uzdevums ir aizsargāt konkrētu personu cilvēktiesības. Turklāt notariālā palīdzība pamatā ir saistīta ar personas saimnieciskajām (civiltiesiskajām) darbībām, kuru nozīme un prioritāte nav salīdzināma ar bērnu un citu mazaizsargāto personu cilvēktiesību aizsardzību. Vienlaikus arī Tiesībsargs vērš uzmanību, ka galvenie trūkumi bērnu tiesību aizsardzības jomā nav tiesiskajā regulējumā, bet gan tā piemērošanā praksē.[[6]](#footnote-6) Tāpat arī Satversmes tiesas judikatūrā atzīts, ka, rūpējoties par bērniem un ģimeni un ievērojot pārējās Satversmes normas un tiesību principus, valstij ir jāveic tādi atbalsta pasākumi, kas ir pietiekami efektīvi un, cik vien tas iespējams, atbilst bērnu vajadzībām[[7]](#footnote-7). Turklāt norādāms, ka Bērnu tiesību aizsardzības sistēmas pilnveides darba grupas apakšgrupas "Bāriņtiesu notariālo funkciju izvērtējums" 2019. gada 9. septembra sēdē, kurā piedalījās pārstāvji no Tieslietu ministrijas, Labklājības ministrijas, Valsts bērnu tiesību aizsardzības inspekcijas, Latvijas Zvērinātu notāru padomes, Latvijas Pašvaldību savienības un Latvijas Bāriņtiesu darbinieku asociācijas, tika nolemts, ka bāriņtiesas ir atbrīvojamas no apliecinājumu izdarīšanas un ir uzsākams darbs pie attiecīgo normatīvo aktu izstrādes, Tieslietu ministrijai ar Labklājības ministrijai vienojoties, kurš uzņemas šo projektu izstrādāt. Ņemot vērā to, ka saskaņā ar Bāriņtiesu likuma 5. panta otro daļu un Ministru kabineta 2017. gada 16. augusta noteikumu Nr. 474 "Tieslietu ministrijas nolikums" 5.17. apakšpunktu Tieslietu ministrija sniedz bāriņtiesām metodisko palīdzību mantojuma lietu kārtošanā, mantojuma apsardzībā, apliecinājuma izdarīšanā un citu ar apliecinājumu izdarīšanu saistītu funkciju izpildē, Tieslietu ministrija uzņēmās attiecīgo normatīvo aktu izstrādi izslēdzot no bāriņtiesu funkciju apliecinājumu izdarīšanu.  Atslogojot bāriņtiesas no tām netipisku uzdevumu pildīšanas, bāriņtiesām būs lielāka kapacitāte stiprināt tās pamata uzdevuma, nodrošināt bērna un aizgādnībā esošas personas tiesību un interešu aizsardzību, izpildes kvalitāti, par ko publiskajā telpā jau ir bijušas ne mazums diskusiju[[8]](#footnote-8). Tāpat bāriņtiesu darbības stiprināšanas nepieciešamību tās pamata funkciju izpildē apliecina arī Valsts kontroles revīzijas ziņojumā "Atņemtā bērnība: Ikvienam bērnam ir tiesības uzaugt ģimenē"[[9]](#footnote-9) atspoguļotā informācija. Šī darbība ir vērsta uz bērna interešu nodrošināšanu pēc iespējas efektīvāk un bāriņtiesas kompetences sašaurināšana, izslēdzot no tās apliecinājumu izdarīšanu, nodrošinās iespēju veltīt lielāku resursu bāriņtiesas pamata kompetencē esošo uzdevumu veikšanai, ļaus bāriņtiesām ieguldīt lielākus resursus tās pamatfunkciju kvalitatīvā un efektīvā izpildē, kā arī būtiski uzlabos bāriņtiesas darba efektivitāti, sniedzot atbalstu un palīdzību visneaizsargātākajiem sabiedrības locekļiem. Vienlaikus tiks celta notariālo darbību kvalitāte un stiprināta darījumu vides drošība, novēršot arī iespēju izmantot esošo regulējumu negodprātīgi, ņemot vērā šajā sākotnējās ietekmes novērtējuma ziņojumā norādītās riskus NILLTPFN prasību izpildē.  Svarīgi vērst uzmanību, ka pēc bāriņtiesu funkciju samazināšanas personas notariālo palīdzību aizvien varēs saņemt pie ikviena Latvijas Republikā praktizējoša zvērināta notāra. Saskaņā ar Ministru kabineta 2019. gada 28. maija noteikumu Nr. 230 "Noteikumi par zvērinātu notāru amata vietām" Latvijas Republikā ir noteiktas 108 zvērinātu notāru amata vietas, tajā skaitā, Rīgas apgabaltiesas teritorijā 57 amata vietas, Kurzemes apgabaltiesas teritorijā 14 amata vietas, Latgales apgabaltiesas teritorijā 13 amata vietas, Vidzemes apgabaltiesas teritorijā 10 amata vietas un Zemgales apgabaltiesas teritorijā 14 amata vietas. Papildus Ministru kabineta noteiktajām zvērināta notāra amata vietām zvērināta notāra palīdzību iespējams saņemt arī Baldonē un Smiltenē, jo atbilstoši Notariāta likumā[[10]](#footnote-10) noteiktam tieslietu ministrs uzdevis noteiktās nedēļas dienās zvērinātam notāram sniegt personām notariālo palīdzību. Zvērinātu notāru amata vietu izvietojums apskatāms šī sākotnējās ietekmes novērtējuma ziņojuma pielikumā. Vienlaikus norādāms, ka atbilstoši Notariāta likuma 6.1 pantam Ministru kabinets nosaka zvērinātu notāru amata vietas, izveido jaunas vai likvidē esošās amata vietas, izvērtē notariālo pakalpojumu pieejamību, pārmaiņas tiesu iekārtā, iedzīvotāju skaitā, attiecīgās apdzīvotās vietas saimnieciskajā dzīvē, notariālo lietu piekritībā un notāru vecuma struktūrā, kā arī ņemot vērā LZNP viedokli. Notariālās palīdzības saņemšana pēc bāriņtiesu funkciju samazināšanas nemainīsies republikas pilsētās (kopskaitā 9) un tajās pilsētās, kurās ir zvērināts notārs (kopskaitā 21). Pārējā Latvijas daļā kompetences samazināšana radīs nepieciešamību vērsties pie tuvākajā pilsētā praktizējošā zvērināta notāra.  Turklāt būtiski norādīt, ka saskaņā ar Notariāta likuma 36. panta otro daļu personām, kas nevar ierasties pie zvērināta notāra, notārs var taisīt aktus un apliecinājumus šo personu atrašanās vietā un arī pēc darba laika. Tādējādi nepieciešamības gadījumā, tajā skaitā, steidzamās situācijās vai situācijās, kad pie zvērināta notāra  nav iespējams nokļūt, zvērināts notārs izbrauc sniegt notariālo palīdzību personas atrašanās vietā. Turklāt sadarbībā ar LZNP plānots pilnveidot regulējumu, atbilstoši kuram zvērināta notāra pienākums ir sniegt notariālo palīdzību ārpus prakses vietas. Papildus norādāms, ka, konstatējot nepieciešamību, ņemot vērā Notariāta likumā noteiktos kritērijus, var tikt izvērtēts jautājums par jaunas zvērināta notāra amata vietas izveidi kādā noteiktā apdzīvotā vietā.  Vienlaikus norādāms, ka kopš 2018. gada 1. jūlija zvērināts notārs Latvijas Republikā var taisīt elektroniskos aktus un apliecinājumus, izmantojot videokonferenci Notāru informācijas sistēmā. Tādējādi ikviens interesents var saņemt zvērināta notāra palīdzību arī attālināti, videokonferences režīmā. Pieteikšanās videokonsultācijai iespējama, tīmekļvietnē [www.latvijasnotars.lv](http://www.latvijasnotars.lv) sadaļā "[Meklēt notāru](https://www.latvijasnotars.lv/notaries_map)" izvēloties jebkuru zvērinātu notāru un atzīmējot, kāda darbība būs nepieciešama. Nosacījumi videokonsultācijas norisei pieejami tīmekļvietnē <https://www.latvijasnotars.lv/pages/nosacijumi-videokonsultacijas-norisei>.  Tāpat norādāms, ka bāriņtiesu kompetences sašaurināšana, izslēdzot apliecinājuma izdarīšanu, neietekmēs zvērinātu notāru atlīdzības takses. Turklāt Notariāta likuma 166. pants dod LZNP tiesības noteikt, kuras personas var tikt atbrīvotas no zvērināta notāra atlīdzības vai kurām šī atlīdzība samazināma un kādā apmērā. Tādējādi, ir izstrādāta kārtība, kā no zvērināta notāra amata atlīdzības var atbrīvot fizisku un juridisku personu, kura ievērojot viņas īpašo situāciju, īpašuma stāvokli un ienākuma līmeni, nav spējīga daļēji vai pilnībā nodrošināt savu tiesību aizsardzību. No zvērināta notāra atlīdzības var atbrīvot maznodrošinātas un trūcīgas personas, kā arī ikvienu personu, ja pastāv personas īpaša situācija, kuras dēļ atlīdzību nav iespējams samaksāt.[[11]](#footnote-11) Atbilstoši LZNP sniegtajai informācijai, atbrīvojums no amata atlīdzības par notariālu darbību 2018. gadā tika piemērots 5193 personām, 2019. gadā - 2449 personām, bet 2020. gadā (līdz 26. maijam) - 1023 personām.  Vienlaikus vēršama uzmanība uz Ministru kabineta 2013. gada 3. septembra noteikumiem Nr.737 "Noteikumi par zvērinātu notāru atlīdzības taksēm un to noteikšanas kārtību", kas jau paredz samazinātu zvērināta notāra atlīdzības taksi, piemēram, par pilnvaru pensijas, pabalstu, uzturlīdzekļu saņemšanai, kas ir noteikta 1,42 *euro* apmērā vai par pilnvaru nepilngadīgo interešu pārstāvībai, kas ir noteikta 4,27 *euro* apmērā[[12]](#footnote-12).  Vienlaikus norādāms, ka Reģionālās politikas pamatnostādnēs 2021.-2027. gadam (apstiprināts ar Ministru kabineta 2019. gada 26. novembra rīkojumu Nr. 587) ar pakalpojumiem pamatnostādņu ietvaros tiek saprasti pakalpojumi, kas ir ietverti Reģionālās politikas pamatnostādnēs 2013.-2019. gadam (apstiprinātas ar Ministru kabineta 2013. gada 29. oktobra rīkojumu Nr. 496) noteiktajā pakalpojumu "grozā" un kuri tiek iedalīti jomās "Kultūra", "Veselība", "Sociālie pakalpojumi un citi" un "Izglītība, zinātne, jaunatne un sports". Pašlaik ir spēkā iepriekš noteiktais pakalpojumu "grozs", kas tiks pārskatīts, tai skaitā izstrādājot jaunus nozaru politiku plānošanas dokumentus vai normatīvos aktus vai to grozījumus, precizējot pašvaldību sniedzamo pakalpojumu klāstu atbilstoši jaunajam teritoriālajam ietvaram. Reģionālās politikas pamatnostādnēs 2013.-2019. gadam tika definēts publisko individuālo pakalpojumu klāsts ("grozs") pa apdzīvoto vietu grupām (infrastruktūra un pakalpojumi). Ņemot vērā, ka valsts nevar atļauties visās apdzīvotajās vietās nodrošināt vienādu pakalpojumu pieejamību, pamatnostādnēs tika definēti principi, kāda pakalpojumu pieejamība (un līdz ar to infrastruktūra) nodrošināma katrā teritorijā. Pakalpojuma grozā nav iekļauti bāriņtiesas vai zvērināta notāra sniegtie pakalpojumi, tādejādi šie pakalpojumi nav atzīstami par primāri nodrošināmiem, piemēram, katrā novadā. Turklāt būtiski norādīt, ka apliecinājuma vai gribas izteikuma apliecināšana, piemēram, atsavinot nekustamo īpašumu, nav pakalpojums pēc kā rodas nepieciešamība patstāvīgi. Nepieciešamība pēc šāda veida pakalpojumiem cilvēka dzīves laikā var nerasties vispār vai arī rasties reizi vai divas. Turklāt arī citas notariālās darbības nav tādas, kas personai būtu nepieciešamas nepārtraukti, piemēram, pēdējās gribas rīkojuma akta vai pilnvaras taisīšana. Vienlaikus pie zvērināta notāra, ierodoties vienu reizi, iespējams nokārtot vairākas lietas vienlaikus, jo zvērinātam notāram ir noteikta plašāka kompetence notariālās palīdzības sniegšanā nekā bāriņtiesām.  Ņemot vērā minēto, likumprojekts paredz atslogot bāriņtiesas no tām netipisku uzdevumu pildīšanas, svītrojot normas par apliecinājumu izdarīšanu bāriņtiesās. Tāpat svītrotas un precizētas normas, kuras saistītas ar apliecinājumu izdarīšanu bāriņtiesās, proti, izslēgta Tieslietu ministrijas kompetence metodiskās vadības sniegšanā bāriņtiesām [likuma VII](https://likumi.lv/ta/id/139369#n7) un [VIII nodaļā](https://likumi.lv/ta/id/139369#n8) noteikto uzdevumu izpildē, precizēts regulējums par zīmogu lietošanu bāriņtiesās, izslēdzot regulējumu par zīmoga ar papildinātā mazā valsts ģerboņa attēlu un bāriņtiesas darbības teritorijai atbilstošās bāriņtiesas nosaukumu lietošanu, izdarot apliecinājumus, un izslēgts regulējums par pašvaldību atbalsta sniegšanu bāriņtiesām likuma [VII](https://likumi.lv/ta/id/139369#n7) un [VIII nodaļā](https://likumi.lv/ta/id/139369#n8) noteikto uzdevumu izpildē. Vienlaikus norādāms, ka saskaņā ar likumprojektā paredzēto noteikts pārejas posms, kurā noteikts bāriņtiesās pabeigt mantojuma sarakstus, kuru izpilde bāriņtiesā uzsākta līdz likumprojektā noteiktā regulējuma spēkā stāšanās brīdim. Tāpat arī likumprojekts paredz, ka bāriņtiesa tās rīcībā esošās testamentu grāmatas, tajā skaitā, glabāšanā pieņemtos privātos testamentus ne vēlāk kā līdz 2021. gada 15. janvārim nodot tuvākajā apkaimes apdzīvotajā vietā praktizējošam zvērinātam notāram un paziņo par to testamentu reģistram. Likumprojektā noteiktajam regulējumam paredzēta spēkā stāšanās 2021. gada 1. janvārī. | | | | | |
| 3. | Projekta izstrādē iesaistītās institūcijas un publiskas personas kapitālsabiedrības | | Tieslietu ministrija. | | | | | |
| 4. | Cita informācija | | Nav. | | | | | |
|  | | | | | | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | | 106 bāriņtiesas, kuras izdara apliecinājumus, 108 zvērināti notāri un personas, kuras vēlēsies saņemt notariālo palīdzību. | | | | | |
| 2. | Tiesiskā regulējuma ietekme uz tautsaimniecību un administratīvo slogu | | Likumprojekts paredz svītrot bāriņtiesu kompetenci apliecinājumu izdarīšanā un citu Bāriņtiesu likuma VII un VIII nodaļā noteikto uzdevumu izpildē. Vienlaikus ar bāriņtiesu kompetences samazināšanu tām netipisko uzdevumu izpildē tām būs lielāka kapacitāte stiprināt bāriņtiesu pamata uzdevuma, nodrošināt bērna un aizgādnībā esošas personas tiesību un interešu aizsardzību, izpildes kvalitāti.  Personām notariālās palīdzības saņemšanai būs nepieciešams vērsties pie Latvijas Republikā praktizējošiem zvērinātiem notāriem. Attiecīgi pieaugs zvērinātiem notāriem veicamo pienākumu apjoms, jo pie viņiem vērsīsies saņemt notariālo palīdzību, kuras līdz likumprojektā noteiktā regulējuma spēkā stāšanās brīdim notariālo palīdzību varēja saņemt bāriņtiesās. Vienlaikus norādāms, ka, izvērtējot bāriņtiesu sniegto informāciju, konstatējams, ka vislielākais bāriņtiesu izdarīto apliecinājumu skaits 2019. gadā bija tajos novados, kuros praktizē zvērināti notāri, proti, Madonas novadā, Daugavpils novadā, Rēzeknes novadā, Jelgavas novadā, Alūksnes novadā, Gulbenes novadā, līdz ar ko šo novadu iedzīvotājiem ir nodrošināta zvērinātu notāru sniegto pakalpojumu pieejamība. Turklāt novados, kuros nav zvērinātu notāru, būs nepieciešams vērsties pie tuvākajā apkārtnē praktizējošā zvērināta notāra.  Vienlaikus norādāms, ka, veicinot kvalitatīvu valsts deleģētu funkciju izpildi un notariāta darbību valstī, tiks pozitīvi ietekmēta ne tikai tautsaimniecība kopumā, bet arī civiltiesiskās apgrozības vide un attiecīgi privātpersonu intereses, nodrošinot tām kvalitatīvu notariālo palīdzību. | | | | | |
| 3. | Administratīvo izmaksu monetārs novērtējums | | Personām, kuras vēlēsies saņemt zvērināta notāra palīdzību, būs nepieciešams segt zvērināta notāra atlīdzības takses, kas regulētas Ministru kabineta 2013. gada 3. septembra noteikumos Nr. 737 "Noteikumi par zvērinātu notāru atlīdzības taksēm un to noteikšanas kārtību", ja vien tās no šīs atlīdzības netiks atbrīvotas, un valsts nodevu par notariālo darbību izpildi saskaņā ar Ministru kabineta 2009. gada 22. septembra noteikumiem Nr. 1069 "Noteikumi par valsts nodevu par notariālo darbību izpildi". Vienlaikus norādāms, ka nav precīzi prognozējams, bet varētu pieņemt, ka kopumā valstī gada ietvarā zvērinātu notāru darba apjoms varētu pieaugt par 37 737 darbībām, kas ir izdarīto apliecinājumu kopskaits visās bāriņtiesās 2019. gadā. Vienlaikus norādāms, ka izdarīto apliecinājumu skaits neatspoguļo apliecinājumus lūgušo personu skaitu, proti, viena persona var lūgt veikt vairākas darbības, apliecinājumus. Turklāt, ņemot vērā to, ka apliecinājumi nav tādi, kas personām nepieciešami regulāri, identiskus statistikas datus nevar atspoguļot uz nākamo gadu, jo tie mainās atkarībā no personu nepieciešamības. Tādējādi uzskatāms, ka personu, kuras vērsīsies pie zvērinātiem notāriem gada ietvaros, skaits būs mazāk nekā 37737. Vienlaikus nav iespējams prognozēt, cik personas un kādā apmērā tiks atbrīvotas no zvērināta notāra atlīdzības takses un valsts nodevas samaksas. | | | | | |
| 4. | Atbilstības izmaksu monetārs novērtējums | | Likumprojekts šo jomu neskar. | | | | | |
| 5. | Cita informācija | | Nav. | | | | | |
|  | | | | | | | | |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | |
| Rādītāji | | 2019. gads | | Turpmākie trīs gadi (*euro*) | | | | |
| 2020 | | 2021 | | 2022 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru  2021. gadam |
| 1 | | 2 | 3 | 4 | 5 | 6 | 7 | 8 |
| 1. Budžeta ieņēmumi | |  |  |  |  |  |  |  |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | |  |  |  |  |  |  |  |
| 1.2. valsts speciālais budžets | |  |  |  |  |  |  |  |
| 1.3. pašvaldību budžets | |  |  |  |  |  |  |  |
| 2. Budžeta izdevumi | |  |  |  |  |  |  |  |
| 2.1. valsts pamatbudžets | |  |  |  |  |  |  |  |
| 2.2. valsts speciālais budžets | |  |  |  |  |  |  |  |
| 2.3. pašvaldību budžets | |  |  |  |  |  |  |  |
| 3. Finansiālā ietekme | |  |  |  |  |  |  |  |
| 3.1. valsts pamatbudžets | |  |  |  |  |  |  |  |
| 3.2. speciālais budžets | |  |  |  |  |  |  |  |
| 3.3. pašvaldību budžets | |  |  |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | |  |  |  |  |  |  |  |
| 5. Precizēta finansiālā ietekme | |  |  |  |  |  |  |  |
| 5.1. valsts pamatbudžets | |  |  |  |  |
| 5.2. speciālais budžets | |  |  |  |  |
| 5.3. pašvaldību budžets | |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | |  | | | | | | |
| 6.1. detalizēts ieņēmumu aprēķins | |
| 6.2. detalizēts izdevumu aprēķins | |
| 7. Amata vietu skaita izmaiņas | | Nav. | | | | | | |
| 8. Cita informācija | | Saskaņā ar Bāriņtiesu likuma 79. panta pirmo daļu bāriņtiesa iekasē valsts nodevas par bāriņtiesas pakalpojumiem, kuras ieskaita pašvaldības budžetā. Atbilstoši bāriņtiesu sniegtajai informācijai 2019. gadā kopumā 105 bāriņtiesās, kuras izdara apliecinājumus un pilda citus Bāriņtiesu likuma VII un VIII nodaļā noteiktos uzdevumus, iekasētas valsts nodevas 327057,92 *euro* apmērā. Turklāt iekasēto valsts nodevu apmērs katrā bāriņtiesā ir: 0 *euro*, 240,66 *euro*, 346,56 *euro*, 482,00 *euro,* 487,62 *euro,*512,53 *euro,* 619,39 *euro,* 650,14 *euro,* 704,24 *euro,* 715,49 *euro,* 751,79 *euro,* 773,56 *euro,* 883,12 *euro,* 910,00 *euro,* 941,32 *euro,* 950,45 *euro,* 950,82 *euro,* 975,00 *euro,* 999,90 *euro,* 1087,92 *euro,* 1267,59 *euro,* 1336,94 *euro,* 1379,26 *euro,* 1385,97 *euro,* 1418,14 *euro,* 1418,56 *euro,* 1422,17 *euro,* 1433,60 *euro,* 1556,46 *euro,* 1592,87 *euro,* 1594,23 *euro,* 1660,52 *euro,* 1706,10 *euro,* 1718,31 *euro,* 1735,98 *euro,* 1740,64 *euro,* 1743,86 *euro,* 1761,00 *euro,* 1857,70 *euro,* 1874,90 *euro,* 1970,88 *euro,* 2033,00 *euro,* 2095,64 *euro,* 2103,01 *euro,* 2104,99 *euro,* 2144,55 *euro,* 2152,99 *euro,* 2176,29 *euro,* 2208,20 *euro,* 2227,37 *euro,* 2227,81 *euro,* 2234,68 *euro,* 2265,90 *euro,* 2336,08 *euro,* 2374,49 *euro,* 2377,50 *euro,* 2379,76 *euro,* 2472,35 *euro,* 2529,96 *euro,* 2541,00 *euro,* 2587,57 *euro,* 2751,78 *euro,* 2832,84 *euro,* 2844,24 *euro,* 2863,00 *euro,* 2871,38 *euro,* 2952,81 *euro,* 3198,36 *euro,* 3338,00 *euro,* 3348,00 *euro,* 3460,04 *euro,* 3471,86 *euro,* 3647,28 *euro,* 3747,44 *euro,* 3790,42 *euro,* 3853,17 *euro,* 3900,00 *euro,* 3919,67 *euro,* 4537,14 *euro,* 4585,31 *euro,* 4646,74 *euro*, 4670,00 *euro,* 4704,61 *euro,* 4849,00 *euro,* 4851,87 *euro,* 4855,73 *euro,* 4917,00 *euro,* 5182,26 *euro,* 5348,37 *euro,* 5631,71 *euro,* 5646,72 *euro,* 5838,36 *euro,* 6009,13 *euro,* 6758,00 *euro,* 6793,32 *euro,* 6993,67 *euro,* 7238,90 *euro,* 7868,23 *euro,* 8171,05 *euro,* 8426,08 *euro,* 9321,00 *euro,* 9564,15 *euro,* 9719,00 *euro,* 9940,12 *euro,* 10068,83 *euro.* | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Vienlaikus ar likumprojektā ietvertā regulējuma spēkā stāšanos nepieciešams nodrošināt grozījumu izdarīšanu šādos normatīvajos aktos, svītrojot atsauces uz bāriņtiesu kompetenci izdarīt apliecinājumus un pildīt citus Bāriņtiesu likuma VII un VIII nodaļā noteiktos uzdevumus:   1. Notariāta likumā; 2. Civillikumā; 3. likumā "Par Latvijas Republikas Uzņēmumu reģistru"; 4. likumā "Par tautas nobalsošanu, likumu ierosināšanu un Eiropas pilsoņu iniciatīvu"; 5. Kredītiestāžu likumā; 6. Zemesgrāmatu likumā; 7. Civilstāvokļa aktu reģistrācijas likumā; 8. Nekustamā īpašuma valsts kadastra likumā; 9. Ministru kabineta 2017. gada 16. augusta noteikumos Nr. 474 "Tieslietu ministrijas nolikums"; 10. Ministru kabineta 2006. gada 19. decembra noteikumos Nr. 1037 "Bāriņtiesas darbības noteikumi"; 11. Ministru kabineta 2006. gada 5. decembra noteikumos Nr. 984 "Noteikumi par bāriņtiesas priekšsēdētāja, bāriņtiesas priekšsēdētāja vietnieka un bāriņtiesas locekļa mācību programmas saturu un apmācības kārtību"; 12. Ministru kabineta 2008. gada 4. augusta noteikumos Nr. 618 "Noteikumi par mantojuma reģistra un mantojuma lietu vešanu"; 13. Ministru kabineta 2013. gada 10. decembra noteikumos Nr. 1448 "Noteikumi par publisko testamentu reģistru"; 14. Ministru kabineta 2010. gada 30. novembra noteikumos Nr. 1075 "Valsts un pašvaldību institūciju amatu katalogs"; 15. Ministru kabineta 2019. gada 26. marta noteikumos Nr. 134 "Lauksaimniecības un akvakultūras dzīvnieku, to ganāmpulku un novietņu reģistrēšanas un lauksaimniecības dzīvnieku apzīmēšanas kārtība"; 16. Ministru kabineta 2011. gada 27. decembra noteikumos Nr. 1019 "Zemes kadastrālās uzmērīšanas noteikumi". |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par likumprojektu un dotu iespēju izteikt viedokli, likumprojekts atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā" pirms tā iesniegšanas Valsts sekretāru sanāksmē ievietots Tieslietu ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | Tieslietu ministrija 2020. gada 2. jūnijā likumprojektu ievietoja savā tīmekļvietnē sadaļā "Sabiedrības līdzdalība" (pieejams: <https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>), kā arī likumprojekts tika ievietots Valsts kancelejas tīmekļvietnē sadaļā "Ministru kabineta diskusiju dokumenti" (pieejams: <https://mk.gov.lv/content/ministru-kabineta-diskusiju-dokumenti>), tādējādi dodot iespēju sabiedrībai līdzdarboties tiesību akta izstrādes procesā. Sabiedrībai bija iespēja līdz 2020. gada 15. jūnijam sniegt rakstisku viedokli Tieslietu ministrijai par izstrādāto likumprojektu. |
| 3. | Sabiedrības līdzdalības rezultāti | Pēc likumprojekta ievietošanas Tieslietu ministrijas un Valsts kancelejas tīmekļvietnē viedokļi par likumprojektu no sabiedrības pārstāvju puses nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde nerada ietekmi uz pārvaldes funkcijām un institucionālo struktūru. Nav nepieciešama jaunu institūciju izveide, esošu institūciju likvidācija vai reorganizācija. Likumprojekts svītro bāriņtiesu kompetenci apliecinājumu izdarīšanā un citu Bāriņtiesu likuma VII un VIII nodaļā noteikto uzdevumu izpildē, tādējādi [atslogojot bāriņtiesas no tām netipisku uzdevumu pildīšanas.](http://tm-doclogix.ts.gov.lv/doclogix/Common/Form.aspx?ID=1636288&Referrer=2112fb92-2257-4fd6-b5b7-131fa6c8733c) |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs R. Kronbergs

Alberinga 67036835

[Kristine.Alberinga@tm.gov.lv](mailto:Kristine.Alberinga@tm.gov.lv)

1. https://juristavards.lv/doc/266557-barintiesa-vai-vecas-pagasttiesas-pineklos/ [↑](#footnote-ref-1)
2. Osipova S. Latvijas notariāta funkcijas un tā sniegtās juridiskās palīdzības pieejamība, to izvērtējums. Rīga: 2008, 51.-53., 68.lpp. [↑](#footnote-ref-2)
3. <https://www.fid.gov.lv/images/Downloads/useful/NRA_LV_FINAL.pdf>, 8.3.30. punkts. [↑](#footnote-ref-3)
4. <http://www.lrvk.gov.lv/valsts-kontrole-divu-sistemu-funkciju-dublesanas-nav-lietderiga/> [↑](#footnote-ref-4)
5. Valsts kontroles ziņojums "Atņemtā bērnība: Ikvienam bērnam ir tiesības uzaugt ģimenē" un Senāta 2018. gada 16. aprīļa spriedums lietā Nr. SKA-681/2018. [↑](#footnote-ref-5)
6. <http://www.tiesibsargs.lv/uploads/content/legacy/Barintiesu_asociacija_Tiesibsarga_atbildes_vestule_16072014_WEB.pdf> [↑](#footnote-ref-6)
7. Satversmes tiesas 2006. gada 2. novembra spriedums lietā Nr. 2016-07-01, 13.1. punkts. [↑](#footnote-ref-7)
8. <https://www.delfi.lv/news/versijas/valentina-gorbunova-barintiesas-no-19-gadsimta-lidz-sistemas-reformai.d?id=51678545>; <https://www.lsm.lv/raksts/zinas/latvija/bernu-tiesibu-aizsardzibu-varetu-parnemt-jauna-valsts-iestade.a321340/>, <https://www.diena.lv/raksts/latvija/zinas/ministrijas-nespej-atrast-kopsauceju-bernu-tiesibu-aizsardzibas-jautajumos-14236107>, <https://bnn.lv/338169-338169> u.c. [↑](#footnote-ref-8)
9. <http://www.lrvk.gov.lv/revizija/arpusgimenes-aprupes-sistemas-efektivitate/> [↑](#footnote-ref-9)
10. Notariāta likuma 37. pants noteic, ka tieslietu ministrs var atļaut vai arī uzdot zvērinātam notāram noteiktās nedēļas vai mēneša dienās ierasties savu pienākumu pildīšanai tuvākās apkaimes pilsētās vai ciemos, kur nav zvērināta notāra. [↑](#footnote-ref-10)
11. Kārtība, kādā fiziskas un juridiskas personas var atbrīvot no zvērināta notāra amata atlīdzības. <https://www.latvijasnotars.lv/pages/tiesibu-akti>. [↑](#footnote-ref-11)
12. Ministru kabineta 2013. gada 3. septembra noteikumu Nr. 737 "Noteikumi par zvērinātu notāru atlīdzības taksēm un to noteikšanas kārtību" 8.4. un 8.5. apakšpunkts. [↑](#footnote-ref-12)